
Előterjesztés
a Közgyűlés részére
Tisztelt Közgyűlés!
A Budapesti Dísz- és Közvilágítási Kft. (továbbiakban: BDK) és a Fővárosi Önkormányzat a Fővárosi Közgyűlés 2179/2009. (XII.16.) számú határozata alapján Közszolgáltatási Keretszerződést (továbbiakban: Keretszerződés) kötött, mely Keretszerződés a Fővárosi Közgyűlés 2196/2009. (XII.17.) számú határozata alapján 2010. március 31. napjától 2024. december 31. napjáig hatályos. A Keretszerződésben foglaltak szerint a közszolgáltatási feladatok és kötelezettségek adott évre lebontott részletes leírását és az ellentételezés összegét a mindenkori éves közszolgáltatási szerződés (továbbiakban: Szerződés) határozza meg. A Szerződés a Keretszerződés 6. pontjában meghatározottaknak megfelelően, évente megkötendő szerződés.
A Szerződés egyes mellékletei a Keretszerződéshez képest részletező szabályokat is tartalmaznak. A Szerződés szabályozza: 
· az előirányzott díjazás mértékének megállapításához használt gazdálkodási paramétereket;
· az éves szolgáltatási díj kalkulációját;
· a közszolgáltatási kötelezettség egyéb mennyiségi és minőségi paramétereinek az előirányzott díjazással összhangban történő aktualizált adatait;
· a fővárosi 2012. évi karácsonyi díszvilágítás tárgyévi kiépítésének, üzemeltetésének és lebontásának helyére és határidejére, valamint műszaki tartalmára vonatkozó előírásokat.
Jelen előterjesztés tárgya a Keretszerződésben definiált Közvilágítás, Díszvilágítás és Karácsonyi Díszvilágítás 2012. évi közszolgáltatási feladataira és követelményeire vonatkozóan kidolgozott 2012. évi Éves Közszolgáltatási Szerződés jóváhagyása.
A fővárosi köz- és díszvilágítás szolgáltatás több mint tíz évig emelt szintű szolgáltatással valósult meg, amely fényerősség alapú működtetést jelent[footnoteRef:1] az alapszintű szolgáltatás helyett, ami a közvilágítási naptár időpontjaihoz kötött ki- és bekapcsolást jelenti. [1:  	26,5 lx (Lux) alatti megvilágítási szintnél kapcsol a rendszer ki és be.] 

A közvilágítási naptár szerinti – tehát az alapszintű szolgáltatásra történő áttérés esetében –
be- és kikapcsolás 10-15 perccel későbbi be- és hasonló idejű korábbi kikapcsolást jelenthet naponta a fényerősség alapú működtetéshez képest. A költségcsökkentést célzó alapszintű szolgáltatásra történő áttérésnek közlekedésbiztonsági kockázata is van, különösen borús idő esetén, illetve a szürkületi idő meghosszabbodása miatt. Ebből fakadóan a lakossági panaszok száma megemelkedhet.
Fenti műszaki körülményre és anyagi forrásaink jelenlegi helyzetére tekintettel az emelt szintű szolgáltatás helyett alapszintű szolgáltatásra vonatkozó szerződésre teszünk javaslatot, aminek következtében bruttó 66.359 eFt megtakarítás érhető el, figyelembe véve azt is, hogy június 30-áig a szolgáltatást a BDK emelt szinten végezte az előző évi Közszolgáltatási Szerződés alapján.
Az alapszintű szolgáltatásra vonatkozó Szerződés (1. melléklet) műszaki tartalmához szükséges forrásigény 4.580.381 eFt + 1.236.703 eFt (27%) ÁFA, összesen 5.817.084 eFt.
Jelen előterjesztés a BDK működési költségeinek 10%-os csökkentése alapján készült, melyben a dísz és közvilágításhoz szükséges villamos energia díja 3.266.020 eFt-al szerepel. Mivel a villamos energia díja a BDK esetében átfutó költségtételt jelent, a 2012. évre vonatkozó villamos energiavásárlási szerződést a BDK már megkötötte, ezért erre a költségre a BDK-nak nincs ráhatása, ennek díja nem csökkenthető.
A fentieken túl a „8227 (korábban 7322) Közvilágítás” címkódról kerül finanszírozásra a közlekedési jelzőlámpák áramdíja (bruttó 100.000 eFt), a Budavári Palota díszvilágítás üzemeltetése (bruttó 12.289 eFt) és a karácsonyi díszvilágítás áramdíja (bruttó 1.500 eFt). Ez összesen 113.789 eFt (továbbiakban Egyéb költségek), melyekhez hozzáadva a mellékelt szerződés szerinti 5.817.084 eFt-ot a 8227 Közvilágítás címkód költségigénye a BDK alapszintű szolgáltatása esetén összesen 5.930.873 eFt.
A „8227 Közvilágítás” címen 5.667.779 eFt áll rendelkezésre a BDK-val kötendő közszolgáltatási szerződés megkötésére. A feladat zavartalan megvalósítása érdekében 263.094 e Ft többletforrás szükséges, melyet javaslunk a „9300 Általános tartalék” címkódról biztosítani.
A Főváros költségvetésében 8227 Közvilágítás címkódon rendelkezésre állt 6.217.000 eFt. Ebből levonva az Egyéb költségeket, a BDK finanszírozására marad 6.103.211 eFt. Ebből levonva a 3.266.020 eFt áramdíjat, a BDK működésére marad 2.837.191 eFt. Ezt 10%-al csökkentve 2.551.064 eFt adódik, amihez hozzáadva a 3.266.020 eFt áramdíjat adódik a fent említett 5.817.084 eFt, amely sarokszám alapján készült a BDK 2012. évi üzleti terve (2. melléklet).
Az elvárt 10 %-os megtakarítást a BDK csak a szolgáltatási szint csökkentésével, az anyag, a beruházási költségek további szigorú visszafogásával, a beruházások második félévre történő halasztásával, és utolsó negyedévben történő aktiválásával, az üzemeltetési és rezsi költségek csökkentésével (aminek eredménye a szolgáltatási színvonal kisebb visszaesése), az eredetileg elvárt, elvégzendő, de a költségek hiánya miatt – az életveszélyt nem jelentő, ugyanakkor az eszközállomány minőségi állapotának romlását eredményező - munkák következő évekre történő elhalasztásával (pl. oszlopfestés döntő része), valamint a nem közszolgáltatásból származó bevételei növelésével (pl. műszaki ellenőri tevékenység, tervezési tanácsadás díjazás ellenében, kerületi karácsonyi díszítő világítása) képes biztosítani.
Ezen túlmenően – a 10 %-os működési költségcsökkentés érvényesítése érdekében – szükségessé válik a 2011. évben képzett és a Közszolgáltatási keretszerződés értelmében a 2013. évi Közszolgáltatási szerződésben figyelembe vehető céltartalék 2012. évi felhasználása, továbbá egyszeri és megismételhetetlen módon szükségessé válik a kieső költségvetési díjfizetés pótlására a BDK Kft. 2001-2009. közötti időszakban felhalmozott eredménytartalékának igénybevétele. 
Az eredménytartalék (illetve a társaság által közszolgáltatási tevékenységen kívül elért eredménye) az alkalmazandó uniós ellentételezési (kompenzációs) szabályozás értelmében keresztfinanszírozásra, azaz a közszolgáltatási tevékenység finanszírozására 2009. utáni időszakban már nem fordítható. Ezért az eredménytartalék összegéből csak a 2009. január 1. előtti időszakban felhalmozott, legfeljebb 245 millió Ft összeg használható fel, és ez is – a számviteli törvény értelmében – kizárólag az osztalék kifizetésére. Az eredménytartalék felhasználásának várható összege – függően az ötéves állampapír kamatszint alakulásától, ami az osztalékfizetés alapja – mintegy 110.692 eFt.
A fenti döntés meghozatalához a jelenleg hatályos Szindikátusi megállapodás értelmében mindkét tulajdonos tag – Fővárosi Önkormányzat és az ELMÜ Nyrt. – egybehangzó döntése szükséges. E döntés során a Fővárosi Önkormányzat, mint tulajdonos hozzájárul a 2011. évi felhalmozott céltartalék és a 2009-ig felhalmozott eredménytartalék vonatkozó részének a
2012. évi közszolgáltatási szerződésben történő felhasználásához, ezen belül az ELMŰ Nyrt. részére osztalékként történő kifizetésére szolgáló felhasználásához. Ezt a javaslatot a cég Felügyelő Bizottsága június 14-i ülésének napirendi javaslata is tartalmazza.
Fenti döntéshez a Fővárosi Közgyűlés előzetes felhatalmazása szükséges a
2012. évi Közszolgáltatási Szerződéshez kapcsolódva. Véglegesen a társaság 2013 májusában az éves beszámolót elfogadó taggyűlésén döntenek a tulajdonosok az eredmény-felhasználási javaslatról. A díjban képzendő ún. Ésszerű Nyereség eleme a Szindikátusi Megállapodásban meghatározott, az ELMŰ Nyrt.-t megillető osztalék forrása: 313.000 eFt. A gazdasági társaságokról szóló 2006. évi IV. törvény (továbbiakban: Gt.) 132. § (1) bekezdéséből következően az osztalék forrása a BDK taggyűlés által felosztani rendelt, a számviteli törvény szerint meghatározott tárgyévi adózott eredménye, illetve a szabad eredménytartalékkal kiegészített tárgyévi adózott eredménye lehet.
A Gt. 141. § (2) bekezdés m) pontja alapján a taggyűlés kizárólagos hatáskörébe tartozik az olyan szerződés megkötésének jóváhagyása, amelyet a társaság saját tagjával köt. Ennek következtében a BDK csak akkor kötheti meg a Fővárosi Önkormányzattal a Szerződést, ha azt a Társaság taggyűlése is jóváhagyja. Mivel a „kötött mandátum” tagi jóváhagyása a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló
22/2012. (III. 14.) Főv. Kgy. rendelet 56. § (1) bekezdése szerint a Fővárosi Közgyűlés hatásköre, indokolt, hogy a Fővárosi Közgyűlés a szerződés megkötésével egyidejűleg megadja a felhatalmazást a taggyűlésen való szavazáshoz
Kérem a Tisztelt Közgyűlést az előterjesztés megtárgyalására, és a határozati javaslatok szerinti döntések meghozatalára.
Határozati javaslatok
A Fővárosi Közgyűlés úgy dönt, hogy:

jóváhagyja a Budapesti Dísz-és Közvilágítási Kft-vel kötendő 2012. évi éves közszolgáltatási szerződést alapszintű közvilágítás ellátására, az előterjesztés 1. melléklete szerinti tartalommal, 5.817.084 ezer Ft bruttó összeggel, biztosítva hozzá a szükséges többletforrást – 263.094 ezer Ft-ot – és felkéri a főpolgármestert annak aláírására.
határidő:	a döntést követő 30 napon belül
felelős: 	főpolgármester

a feladat megvalósítása érdekében csökkenti a „9300 Általános tartalék” cím előirányzatát 263.094 eFt-al és ezzel egyidőben azonos összeggel megemeli a „8227 Közvilágítás” cím dologi kiadások előirányzatát.

felkéri a főpolgármestert, hogy a döntéshez kapcsolódó költségvetési rendeletmódosításra vonatkozó javaslatot terjessze a Fővárosi Közgyűlés elé.
határidő: 	a költségvetési rendelet soron következő módosítása
felelős: 	főpolgármester

egyetért azzal, hogy – a Budapesti Dísz-és Közvilágítási Kft. 2012. üzleti éve után a tulajdonosok között fennálló hatályos Szindikátusi Megállapodás szerint – az ELMŰ Nyrt. tagot megillető, számított osztalék kifizetéséhez igénybe vehető legyen a Budapesti Dísz-és Közvilágítási Kft. 2011. évben képzett céltartaléka és 2009-ig felhalmozott szabad eredménytartaléka.
határidő:	Budapesti Dísz-és Közvilágítási Kft. 2013. év májusában megtartandó évi rendes, mérlegjóváhagyó taggyűlése
felelős: 	főpolgármester

[bookmark: pr2]
a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 56.§ (1) bekezdésében foglalt hatáskörében eljárva, a Budapesti Dísz-és Közvilágítási Kft. soron következő taggyűlésén a Budapest Főváros Önkormányzata, mint tulajdonos tag képviseletében eljáró személy kötött mandátumával eljárva „igen” szavazatával támogassa az alábbi döntések meghozatalát:
a) a 2012. évi Éves Közszolgáltatási Szerződés, mint Budapest Főváros Önkormányzata taggal kötendő megállapodás jóváhagyását;
b) Budapesti Dísz-és Közvilágítási Kft. 2012. évi üzleti tervének elfogadását, az előterjesztés 2. melléklete szerinti tartalommal.
határidő:	Budapesti Dísz-és Közvilágítási Kft. soron következő taggyűlése
felelős:	főpolgármester


egyetért azzal, hogy a BDK Kft. soron következő taggyűlésén a Fővárosi Önkormányzat tagi képviselője vegyen részt, és felkéri a Főpolgármestert a tagi képviselő meghatalmazásának aláírására.
határidő:	Budapesti Dísz-és Közvilágítási Kft. soron következő taggyűlésének napja
felelős: 	főpolgármester

Határozathozatal módja: Az 1., 2. számú határozati javaslatok elfogadásához minősített,
a 3., 4., 5., 6. számú határozati javaslat elfogadásához egyszerű szavazattöbbség szükséges.

Budapest, 2012. június„   ”
	

	Dr. György István
főpolgármester-helyettes

	Láttam:

	Sárádi Kálmánné dr.
főjegyző




Mellékletek:
1. BDK Kft. 2012. évi éves közszolgáltatási szerződés alapszintű szolgáltatásra (tervezet)
2. BDK Kft 2012. évi üzleti terve

